
Αθήνα  06-10-2026

ΔΕΛΤΙΟ ΤΥΠΟΥ

ΘΕΜΑ: «Η «ΕΞΥΓΙΑΝΣΗ» ΚΑΤΕΡΡΕΥΣΕ – ΤΩΡΑ ΕΡΧΕΤΑΙ Ο ΛΟΓΑΡΙΑΣΜΟΣ»

Το σημερινό δημοσίευμα του Bankingnews για τα Βιολογικά δεν επιτρέπει πλέον ούτε σιωπή ούτε επικοινωνιακές υπεκφυγές.
Σύμφωνα με όσα αποκαλύπτονται, η DG AGRI φέρεται να προτείνει για το Μέτρο 11 δημοσιονομικές διορθώσεις τουλάχιστον 25% και, σε ορισμένες δαπάνες, έως και 100%, με το δημοσίευμα να ανεβάζει τον δυνητικό λογαριασμό για τη χώρα στα 600–800 εκατ. ευρώ.
Αν αυτά ισχύουν, κάποιος πρέπει επιτέλους να εξηγήσει στους πραγματικούς παραγωγούς και στους Έλληνες φορολογουμένους: Ποια ακριβώς «εξυγίανση» έγινε;
Πώς είναι δυνατόν να διαβεβαιώνεται επί μήνες ότι το σύστημα εξυγιαίνεται και την ίδια στιγμή να προκύπτουν ερωτήματα για την αξιοπιστία των ελέγχων, την εποπτεία της βιολογικής παραγωγής και τη νομιμότητα δαπανών εκατοντάδων εκατομμυρίων ευρώ;
Και κυρίως: ποιοι γνώριζαν, από πότε γνώριζαν και τι έκαναν;
Ιδιαίτερες απαντήσεις οφείλει η Αντιπροεδρία της Κυβέρνησης, η οποία είχε αναλάβει δημόσια κεντρικό ρόλο στον συντονισμό του αγροτικού ζητήματος και στην αποκατάσταση της αξιοπιστίας του συστήματος. Η εκκωφαντική αφωνία και η δημόσια απουσία από μια υπόθεση τέτοιας κλίμακας δεν αποτελεί απάντηση.
Εάν λοιπόν δεν υπάρχει κανένα πρόβλημα, ας εμφανιστούν δημόσια και ας το δηλώσουν καθαρά, επώνυμα και εγγράφως, αναλαμβάνοντας πλήρως την πολιτική, ποινική, πειθαρχική και αστική ευθύνη ότι δεν υφίσταται κίνδυνος καταλογισμών, ανακτήσεων ή απώλειας ενωσιακών πόρων.
Εάν όμως το δημοσίευμα επιβεβαιωθεί, τότε δεν υπάρχει πλέον χώρος για άλλες «διαβεβαιώσεις».
Απαιτούνται άμεσα:
· πλήρης δημοσιοποίηση των πραγματικών δεδομένων και των ευρωπαϊκών παρατηρήσεων,
· καταλογισμός συγκεκριμένων πολιτικών, διοικητικών, πειθαρχικών και, όπου συντρέχει περίπτωση, ποινικών ευθυνών,
· άμεση απομάκρυνση από θέσεις ευθύνης όσων αποδεδειγμένα απέτυχαν να ασκήσουν τους προβλεπόμενους ελέγχους ή την απαιτούμενη εποπτεία,
· προστασία των πραγματικών παραγωγών ώστε να μη μετακυλιστεί σε αυτούς ή στον φορολογούμενο το κόστος μιας διοικητικής αποτυχίας που δεν δημιούργησαν.
Η ΠΟΓΕΔΥ έχει προειδοποιήσει εγκαίρως ότι οι «διοικητικές αστοχίες» στα συστήματα αγροτικών ενισχύσεων δεν είναι αφηρημένες έννοιες. Έχουν υπογραφές, αρμοδιότητες και ευθύνες.
Αν σήμερα η χώρα βρίσκεται πράγματι αντιμέτωπη με έναν ακόμη ευρωπαϊκό λογαριασμό εκατοντάδων εκατομμυρίων ευρώ, η πολιτική ηγεσία δεν χρειάζεται άλλο non paper.
Χρειάζεται να δώσει ονόματα, απαντήσεις και ευθύνες. Τώρα.

